अज्ज भाएं किश अलगाववादी गुटें पास्सेआ एह् गलाया जंदा ऐ जे चुनांऽ ते कश्मीर मसला दौं बक्ख-बक्ख मुद्दे न ब एह् बी इक सच्चाई ऐ जे बक्ख-बक्ख मुद्दे होने दे बावजूद इनें दौनें मुद्दें गी इक-दूए कन्नै जुड़े दे पारिभाशित कीता जाई सकदा ऐ। जेकर अलगाववादी इस गल्ला गी मसूस करदे न जे उंदे पास्सेआ विधानसभा चुनाएं दरान कीते गेदे चुनाएं दे बहिश्कार गी जनता ने कोई तरहीज नेईं दित्ती ते उनेंगी भविक्ख च इस चाल्ली दा आह्वान नेईं करना लोड़चदा तां बी उंदे ते आम लोकें बश्कार बधदी सरबंधें दी खाई लेई उनेंगी गै दोस दित्ता जाना लोड़चदा ऐ। अलगावादी नेताएं च किन्ने लगातार देहाती लाह्‌कें दा दौरा करदे न? एह् इक सच्चाई ऐ जे किश अलगाववादी नेताएं गी छोड़िऐ मते हारे नेताएं ग्राएं थाह्‌‌रें च जाना बंद करी दित्ते दा ऐ। घाटी दे ग्राएं च रौह्‌ने आह्‌ले लोकें गी अलगाववादी नेताएं थमां मता मुक्ख धारा आह्‌‌‌‌‌लिएं राजनीतिक पार्टिएं दे नेता दिक्खने गी थ्होंदे न। आम लोकें कन्नै अपने मेल-मलाप च आवा करदी कमी मूजब गै इनें नेताएं ते आम लोकें बश्कारू दूरियां बचदियां जा करदियां न जेह्‌दे करी ओह् बदलदे हलात च जमीनी सतह दिएं हकीकतें गी समझने च नाकाम रौह्मने दे कन्नै गै इनेंगी सुधारने बक्खी कोई जतन नेईं करी सकदे।